**ඉන්දියානු මහ කොමසාරිස් කාර්යාලය**

**කොළඹ**

**පුවත්පත් නිවේදනය**

**ශ්‍රී ලංකාවේ පොලිස් ස්ථානවල භාවිතය සදහා තනි කැබ්රථ සැපයීම සඳහා අවබෝධතා ගිවිසුමකට ඉන්දියාව සහ ශ්‍රී ලංකාව අත්සන් තබයි**

ශ්‍රී ලංකා ජනතාවගේ අවශ්‍යතාවයන් සහ ශ්‍රී ලංකා රජයේ ප්‍රමුඛතාවයන් මත පදනම් වූ ඉන්දියාවේ ජනතා කේන්ද්‍රීය සංවර්ධන සහයෝගිතා මුලපිරීම් ශ්‍රී ලංකාවේ දිස්ත්‍රික්ක 25 පුරාම නිවාස, සෞඛ්‍ය, අධ්‍යාපන, ධීවර, ප්‍රවාහන, පුනර්ජනනීය බලශක්තිය, ජීවනෝපාය සහය, කෘෂිකර්මාන්තය ඇතුළු ක්ෂේත්‍ර රැසක් ආවරණය කරමින් ජනතාවගේ දෛනික ජීවිතයේ සුවිසල් වෙනසක් ඇති කරමින් පවතී.

2. මෙම සංවර්ධන සහයෝගීතා මුලපිරීම් සඳහා තවත් පරිච්ඡේදයක් එක් කරමින්, ඉන්දීය රජය විසින් ලබා දෙන ශ්‍රී ලංකා රුපියල් මිලියන 300ක ප්‍රදානයක් යටතේ ‘ශ්‍රී ලංකාවේ පොලිස් ස්ථානවල භාවිතය සඳහා තනි කැබ් රථ සැපයීම’ සඳහා වන අවබෝධතා ගිවිසුමකට ඉන්දීය මහ කොමසාරිස් සන්තෝෂ් ජා මහතා සහ මහජන ආරක්ෂක සහ පාර්ලිමේන්තු කටයුතු අමාත්‍යාංශයේ ලේකම් ඩී. ඩබ්. ආර්. බී. සෙනෙවිරත්න මහතා විසින් 2025 ජනවාරි 15 වන දින අත්සන් තබන ලදී. වැඩබලන පොලිස්පති ප්‍රියන්ත වීරසූරිය මහතා, මහජන ආරක්ෂක සහ පාර්ලිමේන්තු කටයුතු අමාත්‍යාංශයේ, ශ්‍රී ලංකා පොලිසියේ සහ මුදල්, ක්‍රම සම්පාදන සහ ආර්ථික සංවර්ධන අමාත්‍යාංශයේ ජ්‍යෙෂ්ඨ නිලධාරීන් රැසක් ද මෙම අවස්ථාවට සහභාගී වූහ.

3. මෙම ව්‍යාපෘතිය යටතේ ශ්‍රී ලංකාවේ උතුරු පළාතේ පොලිස් ස්ථාන ස‍ඳහා අවම වශයෙන් තනි කැබ් රථ 80ක්, අමතර කොටස් සහ උපාංග සැපයෙනු ඇති අතර මෙය ජනතාවගේ ආරක්ෂාව ඉහළ නැංවීම සහ නීතිය සහ සාමය ආරක්ෂා කිරීම සඳහා ශ්‍රී ලංකා පොලිසියේ ප්‍රධාන අවශ්‍යතාවයක් සපුරාලනු ඇත.

***\*\*\****

***2025 ජනවාරි 15***

***කොළඹ***